Arvid Carlsson
Arvid Carlsson var en svensk læge og farmakolog, professor i farmakologi ved universitetet i Göteborg 1959-89. Sammen med Paul Greengard og Eric Kandel modtog han i 2000 nobelprisen i fysiologi/medicin.
I slutningen af 1950'erne udførte han en række pionerundersøgelser af hjernens signalstoffers dannelse og omsætning i hjernens basalganglier og påviste bl.a., at signalstoffet dopamin dannes her. Han viste desuden, at symptomerne ved Parkinsons sygdom skyldes for ringe dannelse af dopamin, og at lægemidlet levodopa (fx Sinemet®), der omdannes til dopamin i hjernen, kan anvendes som behandling af sygdommen. Hans forskning har desuden bidraget til udvikling af lægemidler mod depression og skizofreni.